Document ID: 31994D0383

ΑΠΟΦΑΣΗ ΤΗΣ ΕΠΙΤΡΟΠΗΣ της 3ης Ιουνίου 1994 σχετικά με τους όρους και τα κριτήρια που πρέπει να εφαρμόζονται στις μονάδες παρασκευής προϊόντων με βάση το κρέας, οι οποίες δεν έχουν βιομηχανική δομή ή δυναμικό παραγωγής (Κείμενο που παρουσιάζει ενδιαφέρον για τον ΕΟΧ) (94/383/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 77/99/ΕΟΚ του Συμβουλίου της 21ης Δεκεμβρίου 1976 για τα προβλήματα στον τομέα της παραγωγής και της διάθεσης στην αγορά προϊόντων με βάση το κρέας και ορισμένων άλλων προϊόντων ζωικής προέλευσης (1), όπως τροποποιήθηκε τελευταία από την οδηγία 92/118/ΕΟΚ (2), και ιδίως το άρθρο 9 παράγραφος 5,
Εκτιμώντας:
ότι πρέπει να καθοριστούν τα κριτήρια ταξινόμησης των εγκαταστάσεων για να εξασφαλιστεί η ενιαία εφαρμογή της οδηγίας 77/99/ΕΟΚ-
ότι τα κράτη μέλη ανακοίνωσαν στην Επιτροπή τα κριτήρια που θέσπισαν για την εκτίμηση του κατά πόσον μια μονάδα ή κατηγορία μονάδων δεν έχει βιομηχανική δομή ή δυναμικό παραγωγής-
ότι οι παρεκκλίσεις που προβλέπονται στο άρθρο 9 παράγραφοι 1 και 2 της οδηγίας 77/99/ΕΟΚ αφορούν μόνο τη διάρθρωση των εγκαταστάσεων και όχι τους κανόνες υγιεινής που προβλέπονται στην εν λόγω οδηγία-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Για την εφαρμογή των παρεκκλίσεων που αναφέρονται στο άρθρο 9 παράγραφοι 1 και 2 της οδηγίας 77/99/ΕΟΚ, τα κράτη μέλη καθορίζουν για κάθε εγκατάσταση ένα μέγιστο όριο παραγωγής. Για τον καθορισμό αυτού του ορίου λαμβάνουν κυρίως υπόψη τις ακόλουθες παραμέτρους: δομή και διάταξη της εγκατάστασης, ροή προϊόντων, δυνατότητα αποθήκευσης πρώτων ουσιών και των τελικών προϊόντων.
2. Η εφαρμογή παρεκκλίσεων που αναφέρεται στην παράγραφο 1, υπόκειται στην τήρηση, εκ μέρους κάθε εγκατάστασης, του ορίου παραγωγής που προβλέπεται στην παράγραφο 1.
3. Σε καμία περίπτωση το όριο παραγωγής που προβλέπεται στην παράγραφο 1 δεν πρέπει να είναι μεγαλύτερο από μια ποσότητα 7,5 τόνων τελικού προϊόντος ανά εβδομάδα στην περίπτωση παραγωγής φουά γκρά.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 3 Ιουνίου 1994.

Labels: 7
1
17